
Új kapcsoló a Rho-család aktivításában:egy transzmembrán proteoglykán

A kis GTP-ázok kb. 20 kDa méretű GTP/GDP kötő proteinek, amik egy tetra-terpén lánccal vannak kihorgonyozva a membránhoz. GTP kötött formájuk aktív konformációt eredményez. Az aktív GTP-ázok bekötődve az effektor fehérjéikbe allosztérikusan aktiválják azokat. Az endogén GTP-áz aktivitásuk következtében a kötött GTP GDP-vé hidrolizál, ami inaktív konformációt eredményez, és a GDP-kötött forma ledisszociál az effektor fehérjéről, a komplex szét esik. A hidrolízist GAP enzimek (GTP-áz aktiváló proteinek) gyorsíthatják. Az aktiválás során a GDP kicserélődik GTP-re, ezt a cserét a GEF enzimek (guanin kicserélő faktorok) katalizálják. Általában a GEF-ek, GAP-ek, és effektoraik GTP-áz specifikusak. A hidrolízist vagy a GTP/GDP cserét a guanin disszociációs inhibitor (GDI) gátolja.
A Ras szuper családhoz tartozó Rho-család magában foglalja a RhoA-t, Rac1-t, és CDC42-t, amelyek szerteágazó folyamatokat szabályoznak: a sejtosztódástól a membrándinamikán keresztül az aktin-átrendeződésig. Meghatározzák a sejtekben zajló folyamatokat, így többek között a sejtek polarizációját, ami az epitél sejteknél apiko-bazális, illetve a migráló sejteknél front-farki.
Az I. típusú transzmembrán, proteoglykán syndecan család négy tagból áll. A syndecan-4 számos jelátviteli útvonalban részt vesz, így többek között a Rac1 aktivitásának szabályzásában is. Régóta ismert, hogy syndecan-4 KO sejtekben a Rac1 aktivitás megnő, ezért valószínű, hogy a Rac1 aktivitás csökkentésben van szerepe. Mivel a Rac1 és RhoA aktivitások egymás komplementjei ezért áttételesen a RhoA aktivitásáért is felelős. A szakirodalom eddig adós egy átfogó szabályozási modellel. Az eddig jellemzett Rac1-aktivitás szabályzó modell egy bonyolult mechanizmust takar amit sebzéses, ill. FGF2 indukcióban írtak le.
A jelen munkában megmutatjuk, hogy a transzmembrán syndecan-4 foszforiláltsági állapota hogyan befolyásolja az aktív Rac1 és ezzel párhuzamosan a Rho szintet és lokálisan a CDC42 aktivitást is. Immunblottal bizonyítjuk, hogy a foszforilált syndecan-4 gátolja a Rac1-GTP képződést. Kettős mutánsok használatával rávilágítunk arra, hogy a gátláshoz szükséges a PDZ kötőhely. Mivel a GDI szabályzásban nem találtunk eltérést ezért egy GEF-en keresztüli gátlást valószínűsítünk. 



